Robert Gabriel Mugabe Internasionale Lughawe

Robert Gabriel Mugabe Internasionale Lughawe (voorheen bekend as die Harare Internasionale Lughawe), is die internasionale lughawe in Harare, Zimbabwe. Dit is die grootste lughawe in die land en dien as die basis van Air Zimbabwe. Die lughawe word bestuur deur die Burgerlugvaartowerheid van Zimbabwe. Dit is oorspronklik as Salisbury-lughawe gebou.

Salisbury Lughawe is in 1956 in gebruik geneem en is amptelik op 5 Februarie 1957 geopen; nadat dit £ 924 000 gekos het om te bou.

Voorganger: Belvedere-lughawe 
Volgens 'n verslag van die Direkteur Burgerlugvaart in 1950, was die stad se oorspronklike vliegveld, Belvedere-lughawe, onvoldoende en moes dit om die volgende redes laat vaar word:

 die aanloopbaan was ongeveer 45° buite lyn, gegewe dat naderende vliegtuie deur 'n kloof in Warren Hills moes binnekom;
 as gevolg van die skewe lyn, is vliegtuie gedwing om oor die middestad op te styg, wat 'n werklike gevaar vir ongelukke inhou;
 die groeiende aantal hoë geboue in die stad, veral Milton-gebou, hou 'n gevaar vir vliegtuie in;
 die Belvedere-lughawe is gebou om die RAF Elementary Flying Training School te akkommodeer, so die uitleg en ontwerp van die geboue was nie juis geskik vir kommersiële lugvaart nie.

Daarom moes 'n perseel gevind word vir die konstruksie van 'n lughawe wat veiliger en geskikter sou wees vir kommersiële aktiwiteite.

Nuwe perseel 
In 1949 het die regering die plase Kentucky en Adair oos van Salisbury (2 700 hektaar) teen 'n koste van £ 54 000 gekoop vir die oprigting van die nuwe lughawe. Die Minister van Mynwese en Vervoer het 'n lughawepaneel gestig om die konstruksie van die lughawe te koördineer. Die paneel het bestaan uit verteenwoordigers van die belanghebbende regeringsdepartemente, die munisipaliteit Salisbury en Rhodesië Spoorweë.

Oorspronklik is verwag dat die lughawe teen 1954 voltooi sou wees. Dit is egter eers twee jaar later voltooi, want in Oktober 1952 het die regering se geld opgedroog en die projek moes tydelik gestaak word. Die nuwe Salisbury-lughawe is uiteindelik op 1 Julie 1956 in gebruik geneem deur die Regering van Rhodesië en Nyasaland.
Ná 'n afname in toeriste na Zimbabwe, as gevolg van interne politieke konflikte sedert 2000, het weinig groot lugrederye gebruik gemaak van die lughawe, Emirates is die enigste nie-Afrika-karweier.

Op 9 November 2017 is Harare Internasionale Lughawe amptelik hernoem na die tweede president van Zimbabwe, Robert Mugabe, as Robert Gabriel Mugabe Internasionale Lughawe, 'n besluit wat vroeër in September 2017 aangekondig is en 'n kontroversie veroorsaak het, aangesien baie Zimbabwiërs van mening was dat te veel plekke in die land al genoem is na Mugabe.

Fasiliteite 
Air Rhodesia het in 1967 sy hoofkwartier op die lughawe gevestig en sedert Zimbabwiese onafhanklikheid in 1980 het Air Rhodesia se opvolger, Air Zimbabwe, die status quo gehandhaaf met sy hoofkantoor ook op die lughawe. Die regulerende owerheid vir burgerlugvaart, die Burgerlugvaartowerheid van Zimbabwe se hoofkantoor is op vlak 3 van die nuwe Internasionale Terminaal.

In Augustus 2018 het Boeing aangekondig dat hy onderhandel met die Zimbabwiese owerhede oor die oprig van 'n plaaslike sentrum op die lughawe vir opleiding en kundige tegniese dienste vir Boeing-vliegtuie.

Verwysings

Eksterne skakels 

Harare
Lughawens in Afrika